《瑞兴寺》
宋代·释圆悟

路僻今芜翳，寒厨尚起烟。
僧依三佛住，门与数峰连。
雨润苔封塔，年深竹覆泉。
创时灵异事，犹有断碑传。

作者简介：释圆悟，号枯崖，福清（今属福建）人。能诗画，喜作竹石。理宗淳祐间住泉州光福寺，有《枯崖集》（《竹溪鬳斋十一稿续集》卷一○《泉州重修兴福寺记》），已佚。《画史会要》卷三有传。今录诗二十九首。